CELEX: 32021D2180
Language: el
Date: 2021-09-28 00:00:00
Title: Απόφαση (ΕΕ) 2021/2180 του Συμβουλίου της 28ης Σεπτεμβρίου 2021 με την οποία καθορίζεται η θέση που πρέπει να ληφθεί εξ ονόματος της Ευρωπαϊκής Ένωσης στη γραπτή διαδικασία από τους συμμετέχοντες στον Διακανονισμό για τις εξαγωγικές πιστώσεις οι οποίες τυγχάνουν δημόσιας στήριξης όσον αφορά την κοινή στάση για την προσωρινή μείωση της ελάχιστης προκαταβολής

10.12.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 443/73
               
            
         ΑΠΟΦΑΣΗ (ΕΕ) 2021/2180 ΤΟΥ ΣΥΜΒΟΥΛΙΟΥ
         της 28ης Σεπτεμβρίου 2021
         με την οποία καθορίζεται η θέση που πρέπει να ληφθεί εξ ονόματος της Ευρωπαϊκής Ένωσης στη γραπτή διαδικασία από τους συμμετέχοντες στον Διακανονισμό για τις εξαγωγικές πιστώσεις οι οποίες τυγχάνουν δημόσιας στήριξης όσον αφορά την κοινή στάση για την προσωρινή μείωση της ελάχιστης προκαταβολής
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Οι κατευθυντήριες γραμμές που περιέχονται στον Διακανονισμό για τις εξαγωγικές πιστώσεις οι οποίες τυγχάνουν δημόσιας στήριξης («Διακανονισμός») έχουν μεταφερθεί στο δίκαιο της Ένωσης και, ως εκ τούτου, έχουν καταστεί νομικά δεσμευτικές στην Ένωση δυνάμει του κανονισμού (ΕΕ) αριθ. 1233/2011 του Ευρωπαϊκού Κοινοβουλίου και του Συμβουλίου (1).
                  
               
                     (2)
                  
                  
                     Οι συμμετέχοντες στον Διακανονισμό («συμμετέχοντες») αποφασίζουν, με γραπτή διαδικασία, σχετικά με την πρόταση της Ευρωπαϊκής Ένωσης για κοινή στάση σύμφωνα με το κεφάλαιο IV τμήμα 5 του Διακανονισμού, ώστε να καταστεί δυνατή η προσωρινή μείωση της ελάχιστης προκαταβολής που απαιτείται σύμφωνα με το άρθρο 11 στοιχείο α) του Διακανονισμού («προτεινόμενη κοινή στάση»), λόγω της τρέχουσας οικονομικής κάμψης που οφείλεται στη νόσο COVID-19.
                  
               
                     (3)
                  
                  
                     Η προτεινόμενη κοινή στάση θα επιτρέψει στους αγοραστές του δημόσιου τομέα σε χώρες χαμηλού και μεσαίου εισοδήματος που αγοράζουν αγαθά και υπηρεσίες τα οποία αποτελούν αντικείμενο δημόσιας στήριξης εξαγωγικών πιστώσεων, να προκαταβάλλουν κατ’ ελάχιστο το 5 % της συμβατικής αξίας εξαγωγής για μια περίοδο 12 μηνών, αντί του 15 % που απαιτείται από το άρθρο 11 στοιχείο α) του Διακανονισμού. Αυτό στη συνέχεια θα σήμαινε προσωρινή αύξηση του ορίου για τη μέγιστη δημόσια στήριξη που μπορούν να παρέχουν οι συμμετέχοντες σύμφωνα με το άρθρο 11 στοιχείο γ) του Διακανονισμού, από ύψος ανώτατου ορίου 85 % στο 95 % της συμβατικής αξίας εξαγωγής, για την ίδια χρονική περίοδο.
                  
               
                     (4)
                  
                  
                     Το έκτακτο αυτό μέτρο είναι αναγκαίο για την αντιμετώπιση της οικονομικής κάμψης που προκλήθηκε από την υγειονομική κρίση λόγω της νόσου COVID-19 και για τον περιορισμό των σοβαρών επιπτώσεων της κρίσης στην υλοποίηση σημαντικών έργων σε χώρες με χαμηλό και μέσο εισόδημα από τους κλάδους παραγωγής της Ένωσης.
                  
               
                     (5)
                  
                  
                     Ενδείκνυται να καθοριστεί η θέση που πρέπει να ληφθεί εξ ονόματος της Ένωσης όσον αφορά την προτεινόμενη κοινή στάση στο πλαίσιο της γραπτής διαδικασίας των συμμετεχόντων, καθώς η προτεινόμενη κοινή στάση, αφού συμφωνηθεί, είναι ικανή να επηρεάσει με καθοριστικό τρόπο το περιεχόμενο της ενωσιακής νομοθεσίας δυνάμει του κανονισμού (ΕΕ) αριθ. 1233/2011,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η θέση που πρέπει να ληφθεί εξ ονόματος της Ένωσης στη γραπτή διαδικασία από τους συμμετέχοντες στον Διακανονισμό για τις εξαγωγικές πιστώσεις οι οποίες τυγχάνουν δημόσιας στήριξης όσον αφορά την πρόταση για κοινή στάση σχετικά με την προσωρινή μείωση της ελάχιστης προκαταβολής βασίζεται στο σχέδιο πρότασης της Ευρωπαϊκής Ένωσης για κοινή στάση (2).
         
         
            Άρθρο 2
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Βρυξέλλες, 28 Σεπτεμβρίου 2021.
            
               
                  Για το Συμβούλιο
               
               
                  Η Πρόεδρος
               
               S. KUSTEC
            
         
         
            (1)  Κανονισμός (ΕΕ) αριθ. 1233/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, για την εφαρμογή ορισμένων κατευθυντήριων γραμμών στον τομέα των εξαγωγικών πιστώσεων οι οποίες τυγχάνουν δημόσιας στήριξης και την κατάργηση των αποφάσεων 2001/76/ΕΚ και 2001/77/ΕΚ του Συμβουλίου (ΕΕ L 326 της 8.12.2011, σ. 45).
         
            (2)  Βλέπε έγγραφο ST 11591/21 στον ιστότοπο http://register.consilium.europa.eu.